Economist Intelligence Unit on aikakauslehti Economistin sisaryritys. Vertailua (siirryt toiseen palveluun) on tehty jo 15 vuotta. Se arvioi 140 kaupunkia ja viidellä osa-alueella niiden ominaisuuksia: vakautta, terveydenhoitoa, kulttuurielämää sekä ympäristöä, koulutusta ja infrastruktuuria.

Voittaja Melbourne sai täydet sata pistettä terveydenhoidosta, koulutuksesta ja infrastruktuurista. Kokonaispistemäärä oli 97,5.

Helsinki on säilyttänyt yhdeksännen sijansa. Helsinki sai täydet pisteet vakaudesta ja terveydenhoidosta, mutta pärjäsi heikoiten kulttuurielämässä ja ympäristössä (88,7 pistettä) sekä koulutuksessa (91,7). Helsinkiläinen infrastruktuuri sai 96,4 pistettä sadasta. Helsingin kokonaispistemäärä oli 95,6.

Ilmasto ja yksityiskoulujen vähyys

Esimerkiksi kulttuurielämän ja ympäristön arviossa on tarkasteltu ilmastoa, korruption ja sensuurin astetta, sosiaalisten ja uskonnollisten rajoitteiden määrää, urheilu- ja kulttuuritarjontaa sekä ruuan, juoman, tavaroiden ja palveluiden tarjontaa.

Koulutuksessa Suomen pisteitä laski – julkisen koulujärjestelmän kovasta maineesta huolimatta – yksityisen koulutuksen niukka saatavuus.

Koulutusta arvioitiin kolmella osa-alueella: julkisen koulujärjestelmän taso, yksityisen koulutuksen saatavuus sekä yksityiskoulujen taso. Matkailijalle ja maahanmuuttajalle yksityiskoulutus on ehkä merkittävämpi tekijä kuin Helsingissä pitkään asuneelle.

Kakkossijalla on Itävallan Wien (97,4 pistettä sadasta) ja kolmantena Kanadan Vancouver (97,3). Wienin ja Helsingin ohella kärkikymmenikköön on eurooppalaisista kaupungeista päässyt kymmenennelle sijalle Hampuri (95).

Köyhillä ja levottomilla kaupungeilla huonot pisteet

Vähiten viihtyisät kaupungit ovat vähän kehittyneissä maissa. Vertailuun ei ole valittu kriisimaiden pääkaupunkeja, kuten Kabulia tai Bagdadia, vaan tekijöiden "asuin- ja vierailukelpoisiksi" arvioimia kaupunkeja.

Toisaalta vertailussa on mukana myös esimerkiksi Damaskos, Syyrian pääkaupunki. Se onkin luokiteltu vähiten asuttavaksi. Libyan pääkaupunki Tripoli on kolmanneksi vähiten houkuttava. Vielä muutama vuosi sitten ne katsottiin suhteellisen vakaiksi kaupungeiksi.

Vakauden heikkeneminen laski Sydneyn, Manchesterin ja Tukholman sijoituksia. Tukholma on nyt vasta sijalla 26 (pisteitä 92,1). Pudotuksen taustalla on mm. huhtikuinen terrorisku Drottninggatanille.

Melbournen pormestari ylpeä vankasta ykkösasemasta

Brittilehti Guardianin haastattelema (siirryt toiseen palveluun)Melbournen pormestari Robert Doyle piti seitsemättä peräkkäistä ykkössijaa isona ylpeyden aiheena.

Hän on aiemmin vitsaillut, että hän nauttii voidessaan soittaa pahoittelevan puhelun kakkoseksi jääneen Vancouverin pormestarille. Nyt hän sai tehdä samanlaisen soiton Wieniin.

– Ainahan on vastaanväittäjiä ja valittajia, emmekä me tietenkään ole täydellisiä. Ei mikään hieno iso kaupunki ole, mutta meidän tulee olla hyvin ylpeitä siitä, mitä me kaikki teemme tehdäksemme Melbournesta parhaan kaupungin maailmassa, kehui pormestari Doyle.

Tosin aivan kotikulmiltakin löytyi epäiljöitä. Council of Social Services -nimisen avustusjärjestöjen edustusorganisaation Victorian osavaltion johtaja Emma King katsoi, että vertailu antaa kiillotetun kuvan arkisesta elämästä.

– Kysyikö Economist mielipidettä keneltäkään, joka elää sillan alla tai jättää aterioita väliin voidakseen maksaa sähkölaskun? Melbournessa on trendikkäitä baareja, pittoreskeja viiniravintoloita ja maailmanluokan urheilupaikkoja, mutta ne eivät merkitse mitään, jos ihminen ei pääse niihin sisään, jyrisi Emma King Guardianin haastattelussa.